**Cum să-ţi spun**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Dumitru Radu Popescu

Cum să-ţi spun,

Fratele meu drag,

Tu care ne-arăţi ce duios

Trec cuvintele româneşti

Prin roua suferinţei noastre.

Cum să-ţi spun:

Oricât ar fi

De isteţ generalul,

Tot un oştean

Va trebui să fie viteaz.

De fapt, nici viteji nu

S-ar putea spune că suntem.

Pur şi simplu,

Respectăm moartea,

Pentru că nu este

Mincinoasă ca viaţa.